khistorydata/jeongjo-sjw-relations huggingface dataset:
정조 3년
己亥九月十六日辰時。上御誠正閣。晝講入侍時。知事黃景源。特進官李命植。參贊官沈念祖。侍讀官嚴思晩。檢討官權以綱。假注書徐鼎修。記事官李信祜鄭東浚。宗臣凝善君爔。行副護軍李彦忠。以次進伏訖。上進講論語。讀前受音。自樊遲問仁。止同而不和。思晩進讀。自子貢問曰鄕人。止是謂棄之。思晩曰。自己若不善則必無善人好之者。在於自修之如何。而蓋好惡各以其類從。君子則君子好之。小人則小人好之矣。然君子不知小人之爲小人。爲其所欺而好之者或有之。故夫子曰。惟仁者。能好人能惡人。好惡之別。亦不可不察也。說之不以道。而不說也者甚難。蓋人以吾之所說者說之。而能辨其道與非道者鮮矣。故書曰。有言逆于汝心。必求諸道。有言遜于汝志。必求諸非道。此是察言之要訣也。器有大小深淺。有可以盛於大器者。有可以盛於小器者。以盛於小器者。盛於大器。則必有覆餗之患以盛於大器者。盛於小器。則亦有不稱其用之歎。此章之旨。深加體念。而推求於器使群工之道則好矣。泰而不驕之泰。卽志氣舒泰之謂也。卽孟子所謂浩然之氣也。浩然之氣。乃集義所生者。雖於一念之間。必有是非之心。若從是去非。則卽是義所生也。而志氣必舒泰矣。以此體念。臣所望也。剛毅木訥四字。論其氣象。似與仁道有異。而蓋剛毅者。能從慾之難克處克將去。故可以克己。而克己則爲仁之道。故以近仁訓之者此也。以綱曰。一鄕之好惡。自有一鄕之公論。況人君之好惡。豈無天下之公論。蓋好善惡惡之心。一出於公。然後是非得其正。此章之義。實爲惕念存戒處也。及其使人也。器之云者。大抵人之材器。有大小淺深之別。君子則秉心公恕。故隨其器而使之。大小淺深。各適其器。苟有一毫私意參錯於其間。則人器不稱之患。輒必有之。今我殿下。摠萬機臨庶僚。量材授任之政。克恢大公至正之道。是臣區區之望也。上曰。諸臣以次陳達。可也。景源曰。上下番儒臣皆已陳達。而剛毅近仁云者。外面驟看。似與仁字之意有間。而其實必剛毅篤實然後可以爲仁。此等處留念焉。命植曰。經筵皆已敷陳。臣則別無可達者矣。念祖曰。臣亦無可言矣。上曰。泰非不好而易近於侈。何以則泰而不至於驕耶。思晩曰。循理則不爲驕矣。上曰。仁之全體固大矣。而其大與天同。故堯之則天。語其工則只仁字。然則今此近於仁之意有淺太小人若質鈍無文。太剛太毅。則俱可謂之仁乎。思晩曰。此則只言其一端矣。上曰。好善惡惡。一出於公。則非不爲好。而但人之善惡。或有不可知者。蓋欺世盜名。如謝安殷浩。而至以爲不起其如蒼生何。以此推之。則實難以一己之見。取舍於人。何以則知其賢邪。而明其好惡耶。思晩曰。此心公平則可以知之矣。景源曰。取公議而用捨則好矣。命植曰。明試以功。則可知其賢愚矣。上曰。明試以功。亦不是容易事也。命植曰。正其權衡而明其是非。則可以知之矣。上曰。鄕人皆好之者。似謂盜名。非謂純善之人也。雖曰名者實之賓。而三代以後。猶恐其不好名。則名不可不取之。先儒之論以爲。以曹操之惡。猶不行纂位。蓋以東京名義之尙有餘存者而然矣。大體名義之所以矜持者。亦不少矣。景源曰。聖敎誠然矣。周室東遷之後。諸侯猶不敢攻滅者。以其有名義故也。命植曰。名亦不可不顧。而大體名實相副。然後可爲善人矣。上曰。然矣。無實之名。將焉用哉。名者實之賓。此言乃是正論。而三代以後。猶恐不好名者。猶是衰世之論也。命經筵先退。命書傳敎曰。再明日奉謨堂展拜時。雲寶劍。宣傳官外。侍衛皆以入直擧行。又命書傳敎曰。再明日門路。依昨年定式擧行事。分付。又命書傳敎曰。十八日奉謨堂展拜。依昨年定式擧行。又命書傳敎曰。十九日雖是原定日次有相値事。本營習操。進定於明日事。分付訓鍊都監。以弘文提學兪彦鎬推考啓辭。命書傳敎曰。分義所在。安用乃爾。旣無違牌之望。今則更不當牌招矣。至於三日懸牌。又是大關紀綱者。姑觀肅命與否。更當下敎。此啓辭勿施。使之嚴飭行公。命退。諸臣以次退出。
정조 3년
己亥九月十六日巳時。上御奎章閣。親臨燕射禮習儀入侍時。行都承旨洪國榮。左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。記事官李兢淵。假注書徐鼎修。記事官李信祜鄭東浚。奎章閣提學徐命膺。兵曹判書洪樂性。藥房提調具允鈺。平安監司李徽之。吏曹參判兪彦鎬。行副司直李義翊李亨逵。兵曹參議洪樂彬。奎章閣待敎徐龍輔。以次侍立訖。上曰。贊儀唱呼笏應參人。就位行禮。可也。應參人以次入就位。行禮如儀。上曰。今日習儀。必爲爛商爲之。然後可無臨時失儀之患矣。命膺曰。然矣。此是大禮。又是初行。則重其事之道。如此習禮甚好矣。禮畢。上還內。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書李祖承仕。
정조 3년
徐有防啓曰。明日燕射禮相値。視事頉稟。傳曰。知道。
정조 3년
南鶴聞啓曰。大司憲宋文載。執義兪彦鏶。掌令金鍾厚李信晦在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
傳于南鶴聞曰。騎馬一匹立之。史官一員待命。
정조 3년
傳于南鶴聞曰。侍從堂上堂下違牌坐罷人。一竝敍用。
정조 3년
吏曹口傳政事。以鄭尙淳爲知實錄事。以金勉柱爲編修官。
정조 3년
兵曹口傳政事。副司果柳孟養。
정조 3년
南鶴聞啓曰。前洪忠兵使吳載熙所受密符。使其軍官替納。事甚未安。推考警責。何如。傳曰。允。
정조 3년
徐有防。以禮曹言啓曰。殿講入格給分之類。例於式年東堂許赴。而卽接四館所牒報。則丁酉式年以後。今年七月十八日秋到記殿講給二分幼學朴興淳云矣。依定式付於漢城試額外。較藝等題之意。分付。何如。傳曰。允。
정조 3년
南鶴聞。以實錄廳郞廳。以摠裁官意啓曰。本廳堂上仕進。近頗濟濟。禮曹參判金魯鎭所受三年纂修之役。今已告訖。依例減下。趙㻐付處代。行副司直鄭尙淳差下。郞廳有闕代。弘文館副校理金勉柱差下。竝使之察任。何如。傳曰。允。
정조 3년
右參贊鄭光漢疏曰。伏以。臣濫叨峻秩。久長司冠。廷尉平之責。非臣昏劣所可承當。不職之罪。早晩以俟。日昨筵中大僚。以曾任秋曹時事。至有譴罷之請。臣於此。不勝惶恧之至。伊時文案。已蒙聖鑑之俯燭。雖不敢更事縷陳。而只以痛懲之意。欲施編配之典。若其罪與律之不相副。有未及周思。不能審克之失。臣固自甘。雖以聖度之包容。屬之令前。曾不何問。而在臣自訟之義。豈敢憑恃寵靈。晏然如無故之人哉。日前陪班。亦未進參。廢闕常禮。益增罪戾。今始短章自列。仰暴微懇。伏乞聖明。亟賜勘處。以肅法紀。以安私分。千萬幸甚。答曰。省疏具悉。卿其勿辭行公。
정조 3년
己亥九月十七日辰時。上御誠正閣。晝講入侍時。特進官金華鎭。同知事李性源。參贊官鄭民始。侍讀官嚴思晩。檢討官權以綱。假注書徐鼎修。記事官李信祜鄭東浚。宗臣西淸君煋。行副護軍具世勣。以次進伏訖。上進講論語。讀前受音。自子貢問曰鄕人。止是爲棄之。思晩進讀。自憲問恥。止不必有仁。上又讀新受音訖。思晩曰。邦無道穀。固可恥也。邦有道穀。似無可恥者。然而徒食君之祿。無所猷爲。則以亦可恥也爲訓。此是千古爲人臣者至戒。則非經筵之所可陳勉者。而若其振勵興起。明賞罰辨賢邪之道。亦在君上之導率。以此體念好矣。克伐怨欲四箇字。皆是氣質之病。改之而能無發作之患者。斯固難矣。而原憲以聖門高弟。親炙聖訓。故能力行而無四者之病。終至於變化氣質。則古人之人一己百之工。可以見矣。士而懷居。不足以爲士之訓。深切著明矣。古人以燕安比之於鴆毒。則可畏如此。而人皆安於舊習。能奮發惕勵者幾希矣。韋布之賤。猶尙如此。況人君錦衣玉食。居處甚便安。則尤當懷宴安之戒。願加惕念焉。以綱曰。夫士之爲意於便安之處者。皆由逸居無敎之致也。以其無敎。故趨利背義。漸生安逸之心。此則係於在上者培養導率之如何。伏望體念焉。上曰。諸臣以次陳文義。可也。性源曰。上番所達誠好矣。蓋人之勵行檢貴名節。以其有廉恥之心故然矣。末世董率之方。亦當以勵廉恥爲重矣。華鎭曰。經筵旣皆陳達。臣則無可達之辭矣。民始曰。臣亦無可達之辭矣。上曰。今番則別無文義之可以問難者矣。命經筵先退。上曰。都承旨已往習陳所乎。民始曰。已爲出去矣。上曰。今日日氣甚好。亦可爲疏暢矣。民始曰。然矣。命退。諸臣以次退出。
정조 3년
己亥九月十七日午時。上御誠正閣。同副承旨入侍時。同副承旨南鶴聞。假注書徐鼎修。記事官金健修鄭東浚。以次進伏訖。上曰。諸承旨持公事入侍。右承旨徐有防。右副承旨沈念祖進伏。以次讀奏公事。以二十一日朝參。取稟。命書傳敎曰。停。以二十一日輪臺。取稟。命書傳敎曰。爲之。命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐。注書李兢淵藥院直一員未差。假注書徐鼎修仕直。事變假注書李祖承仕。
정조 3년
傳于南鶴聞曰。今日奉謨堂展拜。置之。
정조 3년
行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。伏以。臣等夜聞轟燁之異。繞壁彷徨。朝奉修省之敎。聚首感激。災不虛生。胡至於再。噫。天心之不豫。災沴之疊現。職由於群下之罪。而殿下乃反之於躬。累十百言。丁寧懇惻。有足以孚豚感魚。轉災回祥。甚盛德事也。然臣等以補闕之義。烏可無一言乎。嗚呼。應天以實不以文。今日君臣上下之所以應天。徒文而不實。纔經災沴。便是依舊樣子。果如聖敎所云。則又安知警告之威。不發於旬月之內也。今之論君德者。必以英斷有餘。嚴察或傷。爲先事之慮矣。臣等以爲不然。凡今事爲。因循退托。大爲痼疾。一年二年。有何措置。有何處斷。邦刑太紊。君綱不立。時務叢脞。國勢凜綴。始雖拭目。終歸解體。初若有爲。末乃無成。殿下之病。直坐於委靡二字。苟且偸安。無一毫振作之望。大小恬嬉。便成汨董世界。竊未知英斷之主。嚴察之世。亦有是否。嗚呼。此猶殿下政令問事耳。試以學問上言之。居敬窮理。卽殿下素所工夫。而涵養不足。口耳徒熟。則韋素之士。猶可責效。帝王之學。未必如許。燕閒幽獨之處。未見其摧山轉壑之實。發號施令之際。欲望其光明灑落之擧者。不亦難乎。此臣等所以憂殿下之委靡苟且。而不憂殿下之英斷嚴察也。嗚呼。凡所以仰答天譴之道。殿下旣言之詳矣。顧何待臣等之菲說。而猶復徒文不實。畢竟空談而止。則不惟殿下視臣等以不誠。得無有歉於對越於昭之時乎。惟殿下懋哉。答曰。卿等之啓。言之甚切摯。予庸嘉尙。思欲捨口耳之末務。而反以求諸身心之實工也。至於委靡二字。尤是對症之良劑。又期振作之有效也。
정조 3년
傳于沈念祖曰。政官牌招開政。
정조 3년
有政。吏批。判書宋德相陳疏下鄕。參判兪彦鎬進。參議李秉模進。右副承旨沈念祖進。以鄭尙淳爲刑曹判書。黃景源爲藝文提學。尹坊爲同義禁。李昌漢爲永春縣監。朴祐源爲吏曹佐郞。醫官金光國通政今加嘉善。金成五通訓今加通政加資事承傳。
정조 3년
兵批。判書洪樂性病。參判金履素病。參議洪樂彬病。參知李亨元入直進。右副承旨沈念祖進。副司直李東遇單付。
정조 3년
沈念祖啓曰。兵批政廳進參。而左承旨鄭民始今方入侍未下。臣吏批政廳兼進之意。敢啓。傳曰。知道。
정조 3년
領議政金尙喆。左議政徐命善箚曰。伏以。旬月之間。有此荐雷之警。一猶可愕。其況再乎。中夜蹶然。自不覺繞壁不寐。仰惟聖心必益懍惕。噫。天人相感之理。貴在誠意之交孚。今天警告之愈往愈切者。其或我殿下寅畏之誠。側修之念。方其遇災之初。非不赫然警懼。及夫時日稍過。咎徵無著。則心有所間斷。戒有所放忽而然歟。笑言啞啞。聖人所以垂訓於大易也。憂在嗣歲。朱子所以陳戒於孝宗者。夫以聖學之高明。固何待區區仰勉之語。而今殿下動靜云爲之間。幽獨蠖濩之中。出一言則必曰。此果合天則乎。行一事則必曰。毋或拂天意乎。値休泰之會而必念萬機之或曠。處宴安之時而必慮百度之未貞。常使穆穆對越之睿誠。仰副諄諄告戒之天心。則何患不皇穹悅預。災沴自消也。抑臣等期勉我殿下者。方在誠之一字。則每當一番天災。輒請一番策免。徒歸應文之科。不誠極矣。下之不誠如此。反欲責難於上。其爲罪。奚但止於不事其職而已哉。卽此飾讓之例套。有足致異。顧今消弭之實政。恐不出於斥退臣等。以彰其尸素孤負之罪。惟願亟賜處分。以答天譴。以幸國事焉。取進止。答曰。省箚具悉卿等之懇。非時之雷。失節之雨。豈是尋常災異。而旬日之內。疊現層至。殆若諄諄然敎詔者然。一則予否德之所召。二則予否德之所致。方期反求諸訪方寸之間。克自刻礪。以爲一分底豫之道焉。至於箚中所引。得無過中之甚乎。卿等安心勿復控辭。卽起視事。務盡燮理之責。是予之所拱而竢之也。仍傳曰。此批答遣史官傳諭于領左相。
정조 3년
吏曹參判兪彦鎬疏曰。伏以。臣於所帶提學之任。屢逋召命。自速置對。及蒙恩宥。猶不知改。至於三日懸牌。自甘慢命之誅。臣雖無狀。豈至全昧分義。而矧玆華貫顯秩。人所艷稱者。臣獨何心。一向把持。自就迫隘。至於此哉。誠有萬不獲己者存焉。一則自量人器之不稱。雖欲抗顔而有不可得也。一則以趙㻐未徹之疏。以其藝文提學擬差之由於臣也。盛加非責也。一則伊日荐違。臣與趙㻐無異。則罪實同犯。罰獨倖逭。終是私義之所難安也。臣其欲承命。則有此三者之罥礙。欲前而還却。其欲引義。則牌不得呼望。疏不得登徹。於是乎狼狽窮蹙。靡所措身。畢竟迫於嚴敎。遂不得不章皇出肅而反省初心。無面可顯。臣猶自愧。人將謂何。雖然臣之決不容因仍蹲據之端。不止一二。而若其上所言不稱之實。臣旣自知之明。而不一籲呼。以聽處分。則是臣自阻於仁覆之天也。臣請冒死而陳之。噫。臣之從前踐歷。罔非僥濫。而旣辭不獲。則或有可以强拙效愚者。或有可以隨衆塞責者。遂至黽勉趨承。苟且彌縫。而乃若詞垣重任。則唯能文者居之。上不可以責其所不堪。而下不可以强其所不能也。今玆新命。奚爲而及於臣哉。臣竊惟弘文主考試。藝文主撰述。所掌雖殊。其爲詞學之選。潤色之任。則兩館一也。臣僥倖科第。遍歷淸華。而祗緣前此罪棄淪落。在朝日少。底蘊未露。故人或不察。不至謂全不識字。而顧其中則㮙然無一之有焉。蓋其才性甚魯。蓄積無素。少日影響之尋逐。字句之剽掠者。及今聰明之衰。前忘後喪。收拾不得。而況其思之太苦。出之甚艱。俗下應副文字。猶且移日腐毫。惟其如是也。故或値滾急之際。則內無應卒之具。外有露醜之懼。氣瞀意閼。茫然不知所措。斯實儕友之所共識也。今若怵迫義分。冒沒承膺。而卒當不時辭命。殆無異於眢井之求水。枯松之鑽膏。則私心之赧縮。傍觀之嗤點。固不足恤。其爲玷華選而墮國體。當何如也。臣受恩如天。圖報無地。惟有筋力奔奏。庶效塵露。故雖屢叨匪分之職。未敢伸自引之義。則何獨於是任。抵死力辭。有若擇燥濕占便宜爲哉。誠以自量已審。自畫有素。不敢爲昧分貪榮之計。而亦非苟循例讓之套也。區區此言。實出肝膈。上天鑑臨。其敢矯飾。況臣所叨之職。卽前任提學臣黃景源等引義許解之代也。今有人以物讓人。其意誠美矣。然受之者不辭。而恬若固有。則不幾於無恥之甚乎。先進之推遜。雖是古例。無似之冒當。大關廉隅。此又臣難進之一端也。伏乞天地父母。俯察由中之辭。特垂體下之仁。亟命刋去臣提學之任。得以自全微諒。實愚臣耿耿之懇也。臣無任屛營祈懇之至。答曰。省疏具悉。卿其勿辭行公。
정조 3년
工曹參議金亮行疏曰。伏以。臣頃陳一疏。仰暴微懇。及奉聖批。不惟不賜允許。十行恩諭。懇惻丁寧。日昨祗迎時。又伏蒙特遣承宣。使之日間登對。臣於是。惶隕感激不知所以自措也。臣苟有一分可留之勢。何敢不仰體聖意。更覲耿光而歸哉。顧今病狀益劇。庭戶之間。動作須人。而寒事又日催。實有去住俱難。溘死旅邸之慮。不得已今方擔舁殘軀。還尋鄕路。罪涉違傲。不勝悚懍。仍念臣少孤多病。自甘淪棄。固無當世之念。而遲暮之年。遭逢聖世。旣於行宮晉接之際。仰瞻天日之表。旋又逶迤雙闕。從容法筵。天顔溫粹。玉音諄懃。進退周旋。怳如夢寐。臣榮感之極。至願已畢。雖卽退塡丘壑。寧有餘恨。只以聖恩如天。涓埃莫報。垂死之境。告別明時。而重入脩門。此生難卜。瞻望象魏。涕泗交橫。嗚呼。臣家受國厚恩。世篤忠貞。其愛君憂國之誠。炳然如丹。臣於前人。無能爲役。而今於告歸之際。終無一言之獻。則將何以歸見先祖乎。且伏見前輩起身草萊。雖不以世道自任。而或當造朝之日。輒皆隨事盡言。蓋其身之出處而語默隨之。臣雖無似。竊附斯義。謹以筵席未盡之懷。略貢憂愛之忱。伏願聖明垂察焉。臣伏見殿下以不世出之姿。有大有爲之志。自在春宮。誠心典學。其浸灌於義理。培養於本原者。求之古昔。殆少其比。此誠今日諸臣之所欽歎而相慶者也。然而自卽阼以來。于今四年。治未徯志。事不從心。國勢孤危。民生困悴。言路未闢。侈風不革。氣象規模。未見頓異於前。斯固群下不能對揚之失。而卽殿下振發精明。圖恢遠業者。亦恐其不能無因循退轉之意也。萬一歲月逾邁。功效逾邈。駸駸然日趨於莫可收拾之域。則以殿下初服之志。回顧茫然。將有不勝其可悔者。而幾會一失。當爲千載之恨。豈不大可懼哉。噫。天道猶可恃。國事尙可爲。伏願殿下。益勉聖學。益堅聖志。凡於一念之發。一事之行。必欲其粹然一出於天理之正。而動靜云爲。罔或間斷。要使至誠之意。貫徹始終。孚格遠邇。則異日久道化成。殿下。卓然爲千古帝王之表準。以光啓宗社億萬年無疆之慶。豈不盛哉。豈不休哉。夫自古言治者。莫不本之於人主之一心。蓋天位至高。萬機日繁。所以維持防範者。不容少忽。苟於此。克治存養。有所未盡。則將何以措之於事爲。而爲制治保邦之根柢哉。惟學可以明此心。惟敬可以存此心。惟親近君子。可以保守此心。伏乞深加睿念。以爲端本淸源之道焉。抑臣嘗聞近世名儒趙聖期以爲。治國之要。在於尙質而救文。必以寬大敦朴爲本。靜審嚴重爲用。此實識時務之言也。其於今日治道。不爲無助。亦願殿下留神焉。嗚呼。三綱五常。天地之大經。古今之通義。此義不明而人得以爲人。國得以爲國者。未之有也。昔朱子赴召之時。受說於其師。首以三綱不明。義理不分。眷眷爲時君言之。聖賢憂世之意。噫。其至矣。臣未敢知今之三綱明乎。不明乎。兩魁滔天之惡。尙戴一天。合辭討罪之論。相持四歲。時月荏苒。大小玩愒。沬血之義。雖若粗伸。縱賊之責。何以自解。思之及此。可謂太息流涕之不足者也。夫以聖學之高明。又嘗備經於險阻。豈不知此輩之可誅罔赦。而猶且曲貸。汔今傅生。使國論漸鬱。輿憤莫洩者。豈有他哉。以其爲戚屬懿親。而拘牽事勢。自歸於當斷不斷之失耳。從古人君。奉行天討。其理至公。其義至嚴。曷嘗有罪關凶逆。而出於戚畹。則姑且屈其憲章。任其假息。如今日之爲者哉。此殆聖上理義之心。或未能勝其姑息之私。直爲此泄泄沓沓。其流之害。將至於王綱日頹。禍源不杜。終爲國家無窮之憂。此豈群下之平日所仰望於殿下者哉。雖以樂任事言之。叵測之節。屢出於鞫囚之招。而纔經淑問。便爲白脫。仍附於明義錄中。刑政之紊。堤防之壞。莫大於此。而今乃尋常看過。無一人力爭。其不當然者。臣實慨然於今日朝廷也。伏望殿下。淵然深思。惕然改圖。廓揮乾斷。明正典刑。仍於三司之啓。次第允從。使綱常不至墜地。亂賊庶幾知懼焉。至若事關斯文。禮重祀典。苟有所懷。臣何敢自阻於聖明之下哉。嗚呼。殿下所以曠感於先正臣宋時烈者。奚但尊其人。將以行其道也。先正平日篤信朱子。以爲後孔子。而又嘗誦朱子臨簀眞訣。以爲天地之生萬物。聖人之應萬事。直而已是以其存之於心術。發之於事業者。類皆光明燀焃。如日星如雷霆。雖百世之下。可以想見其人。厥或背馳先正之道。依違回曲。別爲一端。則其爲世道斯文之害孰甚焉。故相臣朴世采。少以學問自任。著述自見。頗爲諸賢所與。而惟其胸懷不明快。言議未別白。全不類於聖門相傳之法。先正末年。深知其將爲吾道之害。貽書責其以模糊二字。作爲義理。至曰發源於驪䥴。一轉再轉。衣鉢不絶。則天也。其闢之也。可謂嚴矣。及先正之喪。爲之素帶。而爲尹拯所詰問。則乃以親知凡例。爲乞解之語。甲戌入朝。不引進尹拯而曰。尼尹師生間處義不善云。而旋又抵書於拯。諉以劉共父不薦晦翁之義。前後兩面之說。不止於此。情跡䵝昧。心口矛盾。其於先正大公至正之道。何但薰蕕氷炭之不相入。而特其調停之論。爲先朝一二宰相之所引重。遂至屢加褒奬。不待儒林之議。館學之請。特躋從祀之列。則蓋由於未及俯察其本末而然耳。不然。庚申後士論之岐貮。實爲世采所作俑。斯又何功於調停也。噫。比年以來。先正之道。不絶如綫。而賴聖上尊信而闡明之。如日中天。擧國共尊。於斯時也。乃以異端回互之人。竝侑先聖之廡。求以正士趨而淑人心。不亦難乎。昔孟子苦死辨楊墨程朱一生闢老佛。蓋皆承三聖之傳。當一治之數。而至我聖朝。委任先正。以明天理正人心爲己任。而臣僚之以經說進者。輒曰得無有悖於程朱否。是其衛道尊聖。距彼放淫之義。有足以建天地而質鬼神。此在殿下實有堂搆之責。繼述之義。豈可以聖賢門路之外。旁生他岐。貽害世道者。兩存而竝容之。使祀典屑越。國是混淆。以基後日無窮之弊哉。以臣眇末。驟論先朝特敎已行之事。非不知萬萬惶懍。而昔者有宋諸賢之稱停義理。可謂至矣。然而事係先朝。勿論祀典與法令。有可以變更。輒皆建白釐正。不以爲嫌。臣愚不肖。妄效此義。伏惟殿下察理之熟。其必思量及此矣。伏乞亟下明旨。特黜朴世采之從祀。于以扶植正道。作新士風。有不可已也。且如南九萬尹趾完崔錫鼎輩斁敗名義。爲後來諸賊之根本。肅廟蓋已洞燭其情狀。深惡痛絶。辭敎凜然。而辛壬諸賊之當國也。乃以追配於肅廟之室。夫此輩庇護國賊。釀成辛巳之變。爲肅廟仁顯之罪人。則肆然躋之於淸廟配食之列者。此於曩時凶徒。雖爲薄物細故。而其罪亦不可勝誅矣。及乙巳之初。淸議恢張。於是有三臣黜享之論。而未及蒙允。旋値丁未。竝與其啓而停廢矣。臣於聖上嗣服之初。側耳名論之發。而寂寥至今。臣竊訝惑。莫曉其所以也。伏乞俯詢廷臣。竝命斥黜。以明大義。以重廟享。不勝幸甚。答曰。省疏具悉爾懇。予之積誠招徠之意。豈爲一筵晉接而止哉。國事世道。悉欲咨以訪之于爾也。豈料辭病之餘。仍作決退之行乎。此固予誠禮未孚之致。彌切歉愧也。疏中陳規之語。讀之屢回。不覺激厲于中。思欲體認不忘。以爲需用之資。次陳付逆事。予或有當斷不斷。宜決未決者。亦豈無深量而然乎。朴文純事。先朝已有不刋之禁典。爾以草野之蹤。未及知有是敎而發此言歟。果爾則無怪其言之如是也。三相事。在久遠。有難容易議到。爾可諒之否。況有先朝之敎。若曰某時與某時之人當黜之議。列朝未嘗許之。此今日之左契爲敎。諄複之敎。小子昔已拜于承命。到今有不敢更容他說也。聞爾有素抱宿疴也。深冬旅邸調養之節。必多難便。爾行已遠。未及挽留。爾須稍俟春和。更起登途。毋孤予側席之思焉。仍傳曰。此批答遣史官傳諭。
정조 3년
持平徐有成疏曰。伏以臣直一空空之賤品耳。庸陋鈍劣。百不猶人。而曲蒙我殿下拂拭之洪造。半日記注。謬恩遽加。數朔郞署。榮選冒玷。循玆以往。出入於登瀛之班。周旋於戴豸之列者。遽然月五易矣。祗緣臣學識蔑劣。言議骫骳。挾冊登筵。本色盡露。詣臺傳啓。故紙徒循。臣滿心惶愧。拊躬踧踖。每一念至。流汗浹背。而控辭路阻。義分是懼。惟以筋力奔走。爲一分報效之圖矣。臣之老母。近因寒燠不適。脫着失宜。忽自去夜。食飮頓却。登溷頻數。年衰症極。神識凜綴。臣本孤獨。無佗兄弟子姪之可以替臣服勞者。臣若暫移。醫藥扶護。屬托無人。天牌之下。末由承膺。玆不得不疾聲仰籲於天地父母之前。伏願聖慈。亟許遞改臣職名。俾得專意救護。仍治臣逋慢之罪。以肅朝綱。千萬幸甚。臣方祈免之不暇。豈容贅及他說。而君讎國賊。至今假息。懲討之擧。不容晷刻之暫緩。而合辭姑停。實非義分之敢安。玆敢仰復焉。噫。周公聖人也。不能救管叔之致辟。漢文明主也。不能貸薄昭之抵罪。蓋天下之惡。莫大於凶逆。有國之政。莫嚴於治逆一日。而無此義理則三綱淪而九法斁。以至於君不君臣不臣。而國不可以爲國矣。今此鄭妻之凶。殆甚於管叔龜賊之惡。有浮於薄昭。以殿下日月之明。亦嘗俯燭而洞諭。不以爲不然矣。而徒緣聖主之仁愛太過。群下之忱誠未孚。一啓二啓。迄至于四載之久。而尙未蒙一兪之音。臣民之痛心切齒。姑捨勿論。其可曰。三綱不淪。九法不斁。而國可以爲國乎。向者兩賊之加罪也。不過近島黜置卽其地加籬而已。當日臣僚之黽勉奉承者。豈直以律當其罪而然哉。節次加罪。當施之律。謂可以不日擧行矣。其後日月。亦云多矣。而玩愒如前。兪允尙靳。殿下縱欲寬假之容貸之。獨不念先王之三尺終不可不伸。一國之公憤終不可不洩耶。況今秋序又過半矣。雖以周家法制言之。立秋決獄。訟戮有罪。仲秋之月則申嚴百刑。斬殺必當。古聖王奉天時行天討之意。有如是矣。失今不允。更待何時。伏願殿下。勿以人微言輕而忽之。亟允三司之請。快正兩賊之罪焉。若夫相福瑩中宗集之罪關宗社。義急懲討者。一例包容。偃息自在。如是而王綱何由得振。亂賊何以知懼耶。臣謂三賊之罪。亦宜亟允臺請。明正典刑。斷不可已也。臣無任屛營祈懇之至。答曰。省疏具悉。所陳當留意。爾其勿辭。救護母病。
정조 3년
正言閔慶世疏曰。伏以。臣性分疎拙。學識鹵莾。倖占科第濫通朝籍。而至於材器之不適世用。臣亦自知明矣。矧當聖明臨御。化理維新。爵賞必愼。雖微官末職。亦未嘗輕授。則如臣空疎。分合捐棄。初不足以備驅使之列矣。不意選部之臣。謬擧臣於臺閣之任。恩除遽辱。臣誠惝怳悚惕。不知攸措。夫諫臣之職。卽古所稱與宰相等者也。上以責夫謇鶚批鱗之節。下以責夫剌擧繩違之任。不如是則謂之罷軟不勝職。此豈臣之所可堪而苟然充數者哉。伏乞聖明。亟命削臣之職。以重官方。以安私分焉。臣方辭免之不暇。尙何敢以言責自居。妄有所措陳。而至若義理之所關棙。憂愛之所根秉。有不可以泯默者。玆敢略暴愚忱。仰瀆崇聽。惟聖明試垂察焉。臣歷觀前牒。亂逆之萌。不一其端。而豈有如丙申諸賊之地居戚聯。世受國恩而自作不靖。甘心作賊乎。噫嘻。痛矣。如蜩如螗如鬼如蜮。始參差而分流。卒爛漫而同歸。凶謀逆節。一脈相通。必欲動搖我國本。顚覆我社稷。向非我殿下潛光用晦。受皇穹之默佑。二三忠良。乃心王室。扶大廈於將傾。宗國之得有今日。蓋未可知矣。我殿下御極之初。乾剛始奮。天討恭行元凶大慝。首先就戮。妖腰亂領。次第伏法。於斯時也。一國含生之倫。鼓舞稱慶。莫不以爲我殿下揮廓之德。決不如後世人君之以柔爲仁。當斷不斷。使夫亂賊之本。得以幸免於其間矣。夫何日月稍久。聖志未固。乾剛之奮。有始而無終。天討之行。旣擧而還輟。遂使君讎國賊。至今假息於霄壤之間。此豈今日臣民之所嘗期望於殿下者哉。嘻嘻。鄭妻之爲麟厚之根柢。龜柱之爲量𨩌之窩窟。不但前後疏啓之罄竹臚列。卽殿下昭燭無餘者也。丙申之初。殿下嘗以前古帝王之多以事關自己爲嫌。深示旣然之意。十行播告。昭如日星。臣於伊時。適在邸舍。得伏見備忘下者。莊誦再三。踊躍欽歎。竊自有馬周讀詔令之幸矣。夫以事關自己。慮後人之或疑其私。不討其當討之罪者。這便是私意。殿下何不念殿下近日之所留意者。亦未免私意之歸也耶。聖人之心。卽天之心也。聖人之法。卽天之法也。有罪無罪。惟天在上。我無與焉。則今鄭妻龜柱之罪。上天知之。上天誅之。殿下安得以其地處之有異。而少容私意於其間哉。至若相福瑩中等諸賊之罪。孰非天地之所不容。神人之所共憤。而只以比之於鄭妻龜柱。容或有枝葉根柢之別。故懲討之擧。往往爲之較輕。臣於此。尤不覺爲今日國事流涕太息之不足也。伏願殿下。赫然奮發。亟允三司喉院之請。使天討行而國法伸焉。嗚呼。古人以內修外攘。譬之於直內而方外。謂不可以偏廢。臣竊伏念。近日之治逆。無異於周時之攘夷而抑有所尤難焉。則內修之方。豈非當今之急務乎。我殿下四載憂勤。一念圖理。其所以訏謨於廟堂之上。凝神乎燕蠖之中者。蓋莫非慮患之規。制治之術。而臣愚死罪。竊以爲朝廷之風俗。猶未有丕變之效也。先儒言。東京之末。士大夫氣節消磨。廉恥喪盡。而曺氏肆然無所顧忌。若使向來士大夫之氣節廉恥。少若國朝盛時。則雖使麟厚之輩。挾城社之勢。懷窺覦之心。而必不肯受其羈馬爲其羽翼。何至於靡然相率。而自甘於亂逆之徒也。嗚呼。殿下有礪精更始之志。而士大夫之苟且以希進者自若也。朝廷嚴包苴貪墨之禁。而士大夫之黷貸不知厭者自若也。以至紀綱法度。多頹弛而不張。賞罰號令。皆玩視而不肅。此皆聖鑑之所俯臨。而有識之所竊歎者也。伏願殿下。益加聖念。風之以氣節。礪之以廉恥。使一世之人。曉然知上意之所在也。嗚呼。人君以一國而奉一身。其於宮室之制。膳服之供。設或有一二事過侈之節。何遽妨於治國。而自古聖哲之君。必以是爲戒。忠直之士。必以是進規。兢兢若墜。勉勉不已者何哉。誠以上有好者。下必甚焉。人君好侈而卿大夫效之。卿大夫好侈而士庶人效之。以至一國爭爲奢侈。則財竭民窮。國隨而危。卽必然之勢也。臣竊伏聞我世宗莊憲大王。嘗以風俗之奢侈爲憂。臨筵發歎。故相臣黃喜奏曰。願自今日爲始。殿下懋菲服之德。臣亦以布被之儉。爲百僚倡焉。後日朝筵。莊憲大王。躬御澣服。故相臣亦着弊袍。於是朝廷百官。爭相師法。無敢以華美之飾。出入班行。風俗爲之一變。猗歟盛哉。世宗大王四十年治平之化。未必不本於此一擧矣。臣嘗按宋臣鄭淸之告理宗之言曰。孝宗繼高宗。故儉德易章。陛下繼寧考。故儉德難著。寧考自奉如寒士。衣領重澣。革履屢補。今欲儉德著聞。須過於寧考。方可。臣於先朝。竊有所仰覩者矣。先大王在宥五十載。土木之役。未嘗有所經營。宴遊之事。未嘗有所留意。燕居之衣。至於垢膩而不改。乘輿之物。至於弊傷而不易。先大王盛德大節。史不勝紀。而惟此一事。尤可以卓越百王。垂法後世矣。伏願殿下。克愼儉德。罔或少忽。凡於服玩之具。務以過於樸素爲心。則蔀屋之下。必有陰受其賜者矣。夫賢者之在於朝廷也。譬若鳳凰之在崗。麒麟之遊郊。奇祥異瑞。爭覩爲快。殿下以側席之念。勤束帛之禮。克致兩儒賢之相繼登朝。九重淸燕。謀謨國事。隻日廈氈。講討經典。縉紳有所矜式。士林爲之興起。臣竊自幸生逢聖世。獲覩前古所罕有之擧。將謂太平之治。可復興於今時。今者吏曹判書臣宋德相。遽已下鄕。工曹參議臣金亮行。亦又陳病。同朝缺望。多士齎歎。伏想我殿下眷遇之甚。虛佇之極。聖情悵惘。尤當如何。伏願聖明。益勤誠禮。以回遐心。以挽其行。國事幸甚。答曰。省疏具悉。所陳當留意。爾其勿辭察職。
정조 3년
弘文館校理嚴思晩。副校理沈煥之。修撰權以綱。副修撰朴祐源等箚曰。伏以。今日之轟燁。又何爲而發也。向者雷異之餘。十行絲綸。丁寧懇惻。敷心之諭。責躬之意。溢於辭表。有足以感孚天心。消弭災沴。而曾未旬日。又以虩虩之聲。申申警告者。無乃不知之中。或有所召者而然耶。臣等雖不敢指爲某事之所致。某失之所應。而第以已著者觀之。可憂之事。非一非二。若其王綱之解弛。朝象之艱虞。言路之杜塞。生民之困瘁。莫非召災之端。則固不待識者而知之也。嗚呼。亂逆未誅而邦憲無可伸之日。此非王綱之解弛者耶。宿德去朝而世道無可鎭之期。此非朝象之艱虞者耶。以至於公車之章。未聞有讜直之論。言路之杜塞。固已久矣。蔀屋之愁。未見有蘇息之望。生民之困瘁。亦已極矣。有一於此。未或不致災而召異。況此四者。莫非王政之未盡修擧。則仁愛之天。安得不諄諄然命之也。噫。災沴之作。未必便亡人國。惟遇災而懋修省之實。則轉災爲祥。不過轉移問事。而苟或反是。悠悠泛泛。莫知所以警惕之實。則惟彼天心。不復眷顧。而危亂之患。莫可救遏。然則今日之可憂者非災異也。故政在於修省之不以實也。所謂修省之實者。顧不在於政令施措之間耶。臣等死罪。以爲殿下政令施措。恐未必一出於實心也。凶逆疊生。懲討宜嚴。而不允二字。每下例批。是殿下誅逆之法。不以實也。儒賢告歸。朝野缺望。而敦諭數行。莫挽遐心。是殿下待賢之禮。不以實也。虛襟來諫之念。非不勤摯。而側聽邇來。繩糾之說。未有聞焉。殿下求言之意。或欠於以實心聽納也。減逋停捧之令。非不懇至。而雖値豐歲。困苦之狀。猶夫前焉。殿下恤民之念。或未必以實政做去也。朱夫子有言曰。知得如此是病。卽不如此是藥。然則爲今之計者無他。亦一反前日之爲而已。今我殿下睿智天縱。聖學高明。顧何待臣等之言。而惟其一念之間。猶未能盡祛己私。以臻夫大公至正之域。故凡於政令施措之間。或不無因循姑息之患。致使天心來豫。咎徵疊至。顧今消弭之方。惟在於推實心行實政而已。誠願殿下。益篤對越之誠。亟加奮發之工。先以克祛己私。懋修實德。爲應天懼災之第一義。以之正王綱而進賢才。開言路而濟民窮。凡一政一令之間。有以益勉新工。大慰群情。則修省之實。恐無過於此矣。臣等俱以淺識。猥忝邇列。適當天災疊臻之日。敢以草草數語。略貢愚忱。仰塵崇聽。惟殿下澄省焉。取進止。答曰。省箚具悉。遇此洊雷之警。冞切恐懼之心。箚辭又甚切摯。思欲猛省矣。
정조 3년
成均館生員鄭義健趙泰雲李浚民徐有容李普演沈瀁宋文奎李得履洪昪沈濟權李湸申光河金養和。進士鄭潤吉李敬錫尹靖國沈翼賢李金衡一崔命鳳尹毅東沈商鎭李箕采崔光泰李榮澤閔光曮。幼學宋民修李輪祥尹經國尹亨國宋基鉉申國河申大河李東煥崔命龜申喜權宋文晦李東旭申光五崔景魯鄭弘善金益煥魚用翼鄭運躋李亨羽李龜彬尹性忠宋翼孫朴敏德李宗漢洪仁煥陳景新宋鳳休李彦九李振玉許鑰金德老閔鎭衡鄭觀輝安濟元崔逵翰尹久東金尙繽金重端柳李東益黃履坤安宅心韓始裕金宗文丁載默康就龍李如麟宋宅朋車亨逵李宗濂朴思儉李國柱任義相金良喆張漢豐金章玉等疏曰。伏以。臣等於日昨。以祭酒臣宋德相召還事。猥陳一疏。干瀆宸嚴。而繼又聞工曹參議臣金亮行。又陳乞歸之章。徑尋鄕路云。臣等俱以無似。冒居首善之地。粗切慕賢之誠。目見兩儒賢次第告歸。其所以驚愕嗟惋。如失依歸者。有不能自已也。玆又不避煩瀆之誅。相率齊籲於九閽之下。伏願聖明。少垂察焉。臣等竊伏惟念。金亮行淵源之學。造詣精深。涵養之篤。德容純粹。五十年林下讀書之餘。經濟之猷。亦多素蘊於胸中。蔚然爲一世之儒宗。朝野士民景仰而尊慕之者。殆如神明蓍龜。苟使出而需世。則其禆補君德。彌綸治化者。豈不爲吾道之光而國家之福也哉。於休我殿下。睿質天成。聖學日就。自卽祚以來。願治之志。靡甘於錦玉。尊賢之誠。自溢於絲綸。寵諭恩賚。遍及於丘園之間。使華旌招。相續於畿甸之路。誠意冞孚。恩禮益篤。玆故祭酒臣宋德相。感激鴻私。首先造朝。風雲魚水之契。罕有倫比。又於今番仙陵之行幸也。延見金亮行。特宣至懇。勉回遐心。遂使林泉高蹈之蹤。賁然登朝。則此實與周文渭濱載歸之事。前後一揆。猗歟盛矣。一儒賢猶難致之。況兩儒賢之竝致乎。宿德元老。聯翩後先。迭侍經席。其設施猷爲。有可以補益聖德。陶鑄至治者。特朝暮間事耳。第以金亮行。因一時微𧏮。雖不得鎭日登筵。而竊謂無妄之疾。不日自瘳。兩儒賢同德協輔之休。可以引領而望矣。不意宋德相恬退之行。纔已渡江。而金亮行引疾之懇。遽又還山。噫嘻。此何事耶。今日一儒賢告歸。明日一儒賢人歸。顧今朝著之上。左右輔弼之職。朝夕啓沃之任。更責於誰也。士民之悵失。朝廷之缺望。已無可言。而以殿下如渴之誠。盡禮以招致者。一朝而功虧。可勝歎哉。可勝惜哉。以臣等淺見。我殿下尊道慕賢之誠。可謂至矣盡矣。而兩儒賢之猶夫如是決歸。浩然長往者。或以爲至誠禮待之意。猶有所未盡而然耶。臣愚死罪。竊以爲。嚮日宋德相之告歸。殿下自以爲誠意或有未孚。今日金亮行之決歸。殿下亦惟曰。誠意必有未孚。益思加勉之道。亟降懇至之敎。至再至三。愈往愈篤。則儒賢固當一以感恩私。一以悚義分。憣然改圖。必有再造淸朝之望矣。臣等竊伏聞金亮行。出城而不能趲程前進。尙在郊坰云。伏望及此時。更思所以必返其行之道。亟降恩敎。使已發之駕。不遠而復。則此不但爲留得一儒賢而止耳。已歸之儒賢。從此有復起之望。亦將見在野群賢彙征之吉矣。伏願聖明。恕其僭妄而採納焉。答曰。省疏具悉。方勤勤敦召。爾等退修學業。
정조 3년
己亥九月十八日辰時。上御誠正閣。右承旨入侍時。右承旨徐有防。假注書徐鼎修。記事官李信祜鄭東浚。以次進伏訖。上曰。昨夜雷異。大不尋常矣。有防曰。近來初有矣。上命書傳敎曰。夜有雷電以雨之災。嗚呼。天之疾威示譴於小子者。可謂至矣。旣警之又告之。丁寧諄複於十日之內。殆若手携面命。牖迷開蒙者然。寡人不穀。繞榻終宵。誠不知何以仰塞天譴也。嗚呼。天遠乎人哉。在吾方寸間耳。吾心有善惡將萌之幾。而天意便亦有災祥必感之應。捷於桴鼓。急於影響。蓋天與人一理。而元無毫忽之差爽者。有如是矣。嗚呼。可畏非天。故曰上帝臨汝。毋貮爾心。雖使今之時。陰陽調風雨和。在人君之位者。猶且䕫䕫栗栗。對越祗敬。必思懋循天理。動合天則之道。以冀天心之底豫。天命之迓續。矧伊逢天癉怒。災沴疊現之日乎。予寡人反顧循省。無事而非尤悔之事。無政而非尤悔之政。惟彼仁愛之天。安得不威之譴之於小子也哉。經曰敬天之怒。無敢戲豫。敬天之諭。無敢馳驅。昊天日明。及爾出王。昊天曰朝。及爾游衍。倘使寡人痛自剋責。奮勵折畏。則庶可以迓續幾絶之天命。底豫已怒之天心。今日之災沴。又何從而至也。惟予茫昧。不惟不念斯義。纔經災沴。祗是依舊樣子。無一分振作之望。而維新之工。濯舊之效。置之相忘之域。使一國之人。駸駸入於含糊鶻突之中。曾不悟楚之鐵劍利也。反爲倡優拙焉。所謂厝火積薪。安寢其上者此也。予聞古人之言曰。國家將有失道之敗。天乃先出災害以譴告之。不知自省。又出怪異以警告之。嗚呼。天之所以旣警之又告之者。又何近似於此說也。予於日前遇災也。急於責躬。未暇及於有位之闕失者。斯乃格我心正厥事之意也。況當荐雷之儆。冞切自訟之懼。又何求備於群僚也。嗚呼。國事之日非。惟予之罪也。國勢之日下。惟予之罪也。國運之日否。惟予之罪也。非予不穀之罪。曷有以致此也。自今日減膳五日。又我匡弼之臣。直言予得失。以爲回怒轉災之方。是予之望也。命退。諸臣以次退出。
정조 3년
己亥九月十八日午時。上御誠正閣。晝講入侍時。特進官洪樂性。同知事徐有隣。參贊官南鶴聞。侍讀官沈煥之。檢討官權以綱。假注書徐鼎修。記事官李信祜鄭東浚。宗臣安川君烓。行副護軍鄭順采。以次進伏訖。上進講論語。讀前受音。自憲問恥。止不必有仁。煥之進讀。自南宮适問於孔子。止没齒無怨言。上又讀新受音訖。煥之曰。堯舜桀蹠之分無他。只是此心存捨之間。而一念之微。天理人慾。判焉爲二。於此等處猛下工夫。然後可爲精一之功矣。愛民而不知大義。則奉承不暇。難於違拂。小事如此。大事又如此。畢竟至於亂亡而不可救也。蓋逆耳之言。從之則興。順志之言。從之則亡。必於此二者之分。可以詳察而用捨矣。辭命不過王政之一事。而此可見重其事之意也。王者政令。擧皆得宜。則人心悅服。天心自可底豫矣。以綱曰。君子有志於仁。豈欲一時忘仁。而毫忽之間。或有不仁之事。此則誠意不足之由也。苟能造次必如是。顚沛必於是。無少間斷。則豈有不仁之事。此章之義。以一誠字體念。則似好矣。愛忠二字。旨意最美。人君愛其臣。而不以勞勩之事任之。則無責成之效。人臣忠其君。而不以朝夕之誨進之。則無繩糾之誠。苟能上下交勉。以盡其君君臣臣之道。則豈不休哉。伏願留念焉。鄭公以至小之國。藉四賢臣之手。得盡其辭命之任。由此於鄭公之好賢也。是以鄭風緇衣之詩。贊美其好賢之誠。此章之義。別無可以仰陳者。而體念於鄭公好賢之誠。則庶有益矣。上曰。諸臣以次奏達。可也。有隣曰。文義則別無可達者。而旬日之內。雷變荐出。災異之發。固在於有道之國。而今日責躬之敎。又是丁寧懇至。不待臣等之加勉。實仰警惕之聖心矣。蓋應天之道。只在於方寸之間。常存對越之誠。緝熙之工。無有間斷之時。則天心自可底豫矣。樂性曰。頃者雷變。今又有此十行辭敎前後懇切。孰不欽仰。而以此警惕之心。雖於無事之時。常存於中。無少放忽。是臣區區之望也。鶴聞曰。忠焉能無誨乎。爲人臣者。孰不願忠。而至於納誨。則有非容易事也。當此遇災修省之日。草草臺啓。未必謂有助。而以芻蕘必擇之義。無以爲陳言而採納焉。上曰。忠焉之忠字。當何以看乎。煥之曰。大體忠曲之意矣。樂性曰。別無他意。而只是忠誠之意也。上曰。於鄭。獨言辭命者。何意也。煥之曰。鄭間於齊楚。而專事辭命。故以其時言之。則似勝於他國而然矣。樂性曰。戰國時辭命言語之問。多致生梗。而鄭則此四人合力爲之。鮮有敗事。非徒此一事爲然。凡於國家之事。衆君子合力而共理。則必有成就之效矣。上曰。孟子則以子産之乘車濟人。以爲焉得人人而濟之。而孔子則以惠許之。聖賢之言。似有不同。何也。煥之曰。孔子只取其長處而言之矣。煥之曰。俄下責己之敎。辭旨懇至。實爲欽嘆矣。臣將退而具上一箚。而草草膚淺之說。安望禆補於萬一乎。伏望以今日責己之心。常存乎中。則此乃轉災爲祥之大機會也。樂性曰。減膳不過警省之意。而應天之道。固不在於此等節目間事也。減膳第五日卽誕日。故群下之心。實不勝缺然矣。煥之曰。特進官之言。誠爲切實。伏望允從焉。鶴聞曰。減膳猶是餘事。願從群下之心焉。以綱曰。修省不在於減膳之多少。伏望更加三思焉。上命經筵先退。上命書傳敎曰。雖是小事。做錯則大矣。同副承旨南鶴聞推考。以明日常參經筵。取稟。命書傳敎曰。只晝講。命退。諸臣以次退出。
정조 3년
己亥九月十八日初更三點。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書玉堂箚子批答。又命書傳敎曰。其在廉隅。勢難强迫。俾許一伸。不害爲體下之道。弘文提學兪彦鎬今姑許遞。又命書傳敎曰。觀此供辭。其所發明。不但有條理。前後日字相値。合有分揀之道。時囚罪人任嵂放送。命書禁府公事判付。又命書傳敎曰。滯囚可悶。禁府判下諸囚。皆令明日議處後。仍爲照律。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書閔孝克仕。
정조 3년
南鶴聞啓曰。卽伏見洪忠監司李秉鼎狀啓。則槐山郡守吳璹罷黜代。直請口傳差出。有違常例。原狀啓雖已捧入。而其在事體。不可無警。推考。何如。傳曰。允。
정조 3년
又啓曰。洪忠左道京試官沈樂洙所謄上試券中。不書製述人姓名。又不書疑題。事涉矇然。推考警責。何如。傳曰。允。
정조 3년
徐有防啓曰。卽者副校理沈煥之。謂有難安之端。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招。使之入直。何如。傳曰。允。
정조 3년
南鶴聞啓曰。大司憲宋文載。執義兪彦鏶。掌令金鍾厚李身晦在外。持平徐有成受由。尹行履傳旨未下。今日以監察茶時之意。敢啓。傳曰。知道。
정조 3년
南鶴聞。以都摠府言啓曰。今日入直宣傳官武兼及有廳軍士。當爲中日習射。而自上方在減膳中。復膳間依例停止之意。敢啓。傳曰。知道。
정조 3년
李祖承奉命在外。代以閔孝克爲事變假注書。
정조 3년
傳于徐有防曰。今番試場當摘奸。若有亂雜之弊。試官當處分。以此嚴飭文武試所。
정조 3년
徐有防啓曰。御營大將李柱國武二所試官今當出去矣。所佩命召及所兼左邊捕盜大將命召及大將牌傳令牌來詣還納。何以爲之。敢稟。傳曰。仍佩往來。
정조 3년
兵曹口傳政事。副司果徐有鍊尹得孚單付。
정조 3년
傳于徐有防曰。騎馬二匹立之。
정조 3년
以義禁府議處啓目。傳于南鶴聞曰。以草記照律。
정조 3년
徐有防。以弘文館言啓曰。本館下番副修撰臣朴祐源。移拜吏曹佐郞矣。下番將未免闕直。修撰權以綱。身病猝重。不爲入直。副修撰尹行元旣有只推之命。一體牌招推移入直。何如。傳曰。允。
정조 3년
徐有防。以禮曹言啓曰。今此式年文科東堂初試一所。設場於本曹矣。上直郞廳依例朝房直宿之意。敢啓。傳曰。知道。
정조 3년
又以吏曹言啓曰。來庚子式年文科東堂初試試官。今方擬入。而其中前正言徐有鍊尹得孚時無職名。令該曹口傳付軍職。何如。傳曰。允。
정조 3년
南鶴聞。以兵曹言啓曰。今九月二十日文臣朔試射日次。而有減膳之命。不得爲之之意。敢啓。傳曰。知道。
정조 3년
己亥九月十九日。記事官姜彙鈺。刑曹御寶僞造罪人金奉鎭加刑啓目。傳曰。更良嚴訊取服爲良如敎。
정조 3년
刑曹殺獄罪人李千奉加刑啓目。傳曰。更良嚴訊取服爲良如敎。
정조 3년
刑曹御寶僞造罪人金龍河加刑啓目。傳曰。依前判付。更加嚴刑。期於得情爲良如敎。
정조 3년
己亥九月十九日巳時。上御誠正閣。晝講入侍時。特進官鄭光漢。同知事李普行。參贊官徐有防。侍讀官沈煥之。假注書徐鼎修。記事官李信祜鄭東浚。宗臣西淸君爗。行副護軍任屹。以次進伏訖。上進講論語。讀前受音。自南宮适問於孔子。止没無怨言。煥之進讀。自子曰貧而無怨。止吾不信也。上又讀新受音訖。煥之曰。非特貧而無怨爲難。富而無驕亦甚難。人君富有天下一國。而其於日用事爲。接待臣隣之際。能不有驕。亦難矣。伏未知殿下。亦於省察之際。點檢以往。則能無此患乎。必以許大富貴。視同太虛浮雲。然後可免此患。必於此等處留神焉。普行曰。玉堂之言。好矣。驕生於吾之所有。而在上之人。尤宜警惕處也。聖學高明。豈有此慮。而亦必於此等處。無或放忽焉。光漢曰。經筵皆已陳達。臣則別無可言。而先儒有言曰。雖有周公之才。驕則無足觀。蓋驕之一字。在上在下者。俱當警省處矣。上曰。朱子曰不可忽其易者。此戒後學而言也。富貴而不驕。誠非易事。而若有操存之工。則雖不及於聖人謙謙之工。而至如王安石王猛之類。亦皆謙恭下士。以此觀之。則比貧而無怨。可謂易矣。普行曰。貧無怨果是難事矣。上曰。各以氣質偏處。可以着緊用工。而蓋在上者。當以驕爲戒。在下者。當以怨爲戒矣。光漢曰。聖敎誠然矣。上命書傳敎曰。雖非遇災警懼之時。凡有言責之任者。當以逆耳批鱗之辭。日聞於前。況此求言之會乎。蓋予無來諫之誠。不能導之使言。固所歉愧之不暇。然豈料論思之地。反有遜志之說哉。至於昨日玉堂減膳事筵奏。而其爲失職。抑可謂非細。侍讀官沈煥之。檢討官權以綱推考。又命書傳敎曰。文純公朴世采事先朝已有不刋之令。不忍言之敎。豈非予小子議不敢到處乎。儒賢批已諭。此後朝紳章甫之此等章奏。政院勿捧。亦令諸臣知悉。命退。諸臣以次退出。
정조 3년
己亥九月十九日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。試官牌去來至今不入來乎。民始曰。牌去來幾皆入來。而李義弼則家在江上。故姑未知承牌與否矣。上曰。李義弼外。試望修正以入事。分付。上命書禁府公事。判付。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書閔孝克仕。
정조 3년
南鶴聞啓曰。合辭方張之時。兩司無詣臺之員。事甚未安。今日政新除授臺諫。待下批竝卽牌招。何如。傳曰。允。
정조 3년
傳于南鶴聞曰。永春縣監今日政差出。
정조 3년
南鶴聞。以吏曹言啓曰。新除授永春縣監李昌漢呈狀內。矣身與本曹佐郞尹行修。有親査應避之嫌。法不當冒赴云。除拜時旣與銓郞相避。則揆以法例。不可仍置。依例改差。何如。傳曰。允。
정조 3년
有政。吏批。判書宋德相在外未肅拜。參判兪彦鎬牌不進。參議李秉模進。右副承旨沈念祖進。啓曰。判書宋德相在外未肅拜。參判兪彦鎬牌招不進。小臣獨政未安。何以爲之。敢稟。傳曰。只出緊任。李𡊠爲大司憲。趙英鎭爲大司諫。尹弼秉爲掌令。許霮爲正言。林道浩爲持平。金亮行爲刑曹參判。柳孟養爲校理。金履禧爲修撰。徐有成爲副修撰。成光默爲槐山郡守。韓用龜爲永春縣監。李東郁爲司諫。右議政洪樂純承文都提調單付。
정조 3년
兵批。兼判書洪樂性病。參判金履素病。參議洪樂彬病。參知李亨元入直進。同副承旨南鶴聞進。副護軍徐有和金光國金成五宋濟魯李身晦。副司直宋文載李文源韓光近。副司果李義存。僉知任嵂單付。
정조 3년
傳于南鶴聞曰。騎馬一匹立之。
정조 3년
行左承旨鄭民始書啓。臣敬奉聖敎。馳往傳諭于西部皇華坊聚賢洞議政府右議政洪樂純所住處。則以爲。臣千萬不似之身。當千萬不近之任。自筵退歸。五內失守。莫省自措。不意承宣來臨。恩諭勤摯。臣奉讀未半。惟有血淚。臣方震迫跼蹐。不敢長語。謹當收拾神思。數日內當進一疏。悉暴至懇云矣。敢啓。傳曰。知道。
정조 3년
南鶴聞。以內醫院官員。以都提調提調副提調意啓曰。內醫金成五。術業頗精。曉解藥理。今陞堂上。仍屬御醫。使之察任。何如。傳曰。允。
정조 3년
又以兵曹言啓曰。依下敎。守門將孫昌軫決棍十度後放送之意。敢啓。傳曰。知道。
정조 3년
沈念祖。以義禁府言啓曰。以草記照律事。命下矣。時囚罪人李敬一段。緣坐罪人物故行檢。何等時急。而不卽馳進。以致檢驗之多日遲滯者。雖緣病勢之適苦。揆以法例。有難容貸。以此照律罪。取考律文。則大明律檢驗屍傷不以實條有曰。凡檢驗屍傷。若牒到。托故不卽檢驗者。正官杖六十。大典推斷條有曰。犯私罪杖六十。奪告身一等。犯枉法受贓外。笞狀竝收贖云。李敬一杖六十收贖。奪告身一等放送。權綸段。還上事體。何等嚴重。則一任下輩之反弄。已極昏謬。吏奴逋混入停捧者。至於千餘石之多。而亦不能覺察。尤涉可駭。以此照律罪。取考律文。則大明律不能爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云。權綸杖八十收贖。奪告身三等放送。崔朝岳段。田政法意。何等至嚴。而從前隱漏之結。一味掩置。擅自私用者。至於三十餘結之多。固已無狀。四十餘結則諉以下吏輩之偸弄。亦不報營還實。尤極可駭。以此照律罪。續大典收稅條有曰。實結隱漏者。限年竝於本律外施行。十結以上三年禁錮。大明律監守自盜贓。一貫以下杖八十。二十二貫五百文杖一百流二千五百里。不應爲條有曰。凡不應得爲而爲之。事理重者杖八十。名例有曰。二罪俱發。以重者論。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。崔朝岳杖一百收贖。告身盡行追奪。三年禁錮。流二千五百里定配。而前以他罪減死定配。於全羅道康津縣。以議啓內辭意。添書於前罪目。依例還發配所。而發遣府書吏押送。何如。傳曰。允。如有功議各減一等。
정조 3년
己亥九月二十日辰時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。右承旨入侍。右承旨徐有防進前。上命書傳敎曰。予之注意於卿者。厥惟久矣。以卿德量之甚宏。地望之夙著。可以鎭服一世。憚壓百僚。兼有休戚之義。自來倚毗之篤。是以屢命枚卜。卿必與焉。輿望之屬。亦可以推知矣。爰立之擧。何待今日。而誠以念卿家退讓之風。顧卿姪謙悒之意。未能決意行之矣。嗚呼。今之國事。無一可恃。世道日下。生民日困。朝參之泮渙。王綱之頹夷。日甚一日。而將至於莫可收拾。是誠何等時也。卿之公耳忘私。國耳忘家。予之素知。此時經濟之責。不屬之於卿而當屬之誰乎。以是有予今日之命。以卿爲國之誠。亦豈不思所以副予意之道乎。玆遣近侍。爰布心腹之諭。卿其體予懃懇之意。卽起視事事。承旨傳諭于右議政。上命退。諸臣以次出。
정조 3년
己亥九月二十日辰時。上御誠正閣。大臣備局堂上引見入侍時。領議政金尙喆。左議政徐命善。兼漢城判尹具善復。兼兵曹判書洪樂性。判敦寧具允鈺。刑曹判書鄭尙淳。右參贊鄭光漢。戶曹判書金華鎭。禮曹判書李福源。江華留守洪樂純。工曹判書鄭好仁。行副司直李普行。行都承旨洪國榮。行副司直李命植。漢城右尹李性源。行左承旨鄭民始。假注書徐鼎修。事變假注書閔孝克。記事官李信祜鄭東浚。以次進伏訖。尙喆曰。日間聖禮。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。長時未寧矣。尙喆曰。伏承下敎。不勝悶慮矣。尙喆曰。近日雷異。都由於臣等之罪。而自上反下責躬之敎。聖德則有光。而臣等之罪。固無可言矣。聖學高明。無待臣等之加勉。而雖於無災之時。常如遇災之心。則天心自可悅豫矣。但如臣無狀。久據不退。一無對揚之效。只貽聖德之累。臣心惶愧。有不可言。而國體豈容如是乎。斥退如臣之類。俾居贊襄之任。則此乃弭災之第一方矣。上曰。過矣。命善曰。領相旣請斥退。而如臣無狀。亟賜斥退。則此應天之實政矣。上曰。過矣。尙喆曰。渠若有一分可堪之道。則何苦求退。而百爾思之。萬無承當之望。而徒恃聖恩。至今蹲仍。臣雖頑然。其於國事何哉。臣則旣奉恩敎。從當一伸情私。而僚席久虛。尙不枚卜。實未敢知聖意何爲而然也。臣則從當下鄕。而相職久闕。伏望必得其人而授此任焉。命善曰。當此上下警懼之日。領相豈可下鄕乎。尙喆曰。如臣百無一能之類。久據此職。如此而其可爲國事乎。伏聞以減膳事。有儒臣推考之敎。而蓋自祖宗朝減膳之規。不過三日。而先朝偶或有五六日減膳之事矣。修省之道。固不在於減膳之多少。而乃以遜志責儒臣。臣則實未知其爲非矣。命善曰。領相旣以鼎席不備仰達。而此甚可悶矣。上曰。鼎席若爲備置則誠好矣。尙喆曰。當此處分之日。臣亦斥退。則豈非公私兩便乎。臣則欲於二十四日內下鄕矣。上曰。何必急急下鄕乎。姑竢新卜之出而發行。好矣。命善曰。然矣。命書傳敎曰。卜相。尙喆曰。此洪忠監司李秉鼎狀啓也。以爲。本道年事幸得豐熟。瘡痍甫完。戎務雖重。民事宜顧。今秋陸操及安興雙樹城操特許停止事。令廟堂稟旨。分付矣。昨年賑邑之最多。本道爲嶺南之次。而嶺南陸操之特敎停止。旣爲荐饑餘民事。則今於本道。亦宜有軫恤之道。依狀請許施。各其官門聚點。自是停操時應行之例。着意擧行之意。分付。何如。上曰。依爲之。出擧條尙喆曰。此平安前監司金鍾秀災實分等狀啓也。陽德等四邑置之尤甚。成川等十三邑置之之次。平壤等二十五邑置之稍實。仍以爲。推奴徵債限明秋防塞事。請令廟堂稟旨。分付矣。分等依狀請施行。至於推奴徵債。連歲荐饑之餘。以今年之稍稔。不可爲擾民之政。亦爲防塞之意。分付。何如。上曰。依爲之。出擧條上曰。工曹參議。業欲加資。而要其上來。初不以爵祿相縻之意。有所云云。故尙此未果矣。今以從二品加望。則好矣。尙喆曰。聖敎誠好矣。命書傳敎曰。刑曹參判問于大臣。正三品中加望。尙喆曰。當此遇災求言之日。臣等雖無一言而入侍。卿宰亦無一言。臣心竊爲慨然也。國榮曰。兩司亦無一言。此亦可怪矣。上曰。此莫非予自反處也。命書傳敎曰。政官牌招開政。又命書傳敎曰。在外臺諫許遞。與玉堂未差之代。以在京無故人差出。上曰。今日政新除授玉堂。待下批卽爲牌招。出榻敎命退。諸臣以次退出。
정조 3년
己亥九月二十日午時。上御誠正閣。晝講入侍時。知事黃景源。特進官鄭尙淳。參贊官李在學。侍讀官金翊休。假注書徐鼎修。記事官李信祜鄭東浚。宗臣安昌君燝。行副護軍李樸。以次進伏訖。上進講論語。讀前受音。自子曰貧而無怨。止吾不信也。翊休進讀。自晉文公譎而不正。止可以爲文矣。上又讀新受音訖。翊休曰。孔子問晉文公譎而不正。齊桓公正而不譎。夫五霸。三王之罪人也。三王之道。粹然一出於正。而五霸以力假仁。所以聖門無道桓文之事者也。若以桓文論之。齊桓之正。猶善於晉文。故齊桓之霸業。過於晉文。而當時諸侯。又是桓文之罪人。此夫子之發其隱以詔後世者也。春秋以降。漢之雜霸。唐之行仁。具未及王者之正道。其功利止於漢唐而已。人主爲治。苟能一遵正道。則三王之治。可見於後世矣。以管仲言之。子路之問以不仁。子貢之問以非仁者。雖以子糾召忽之事論之。而大抵管仲霸佐。不可謂仁人。而佐桓公霸諸侯。尊周室攘外夷。則有仁者之功焉。夫子所以深許之也。況不爲管仲者乎。人君之道。行王而王。圖霸而霸。惟在正與不正而已。惟願正字上益加體念焉。可以爲文賢者。以公叔文子之有三善之合於文也。而文者。實之對也。目今旬日之內。荐雷報災。前後責躬之敎。辭旨懇惻。一哉之心。大哉之言。臣不勝欽仰。而言者身之文也。殷湯六責而大雨千里。宋景三言而熒惑退度者。殷湯之實德。著於六責。宋景之實心。發於三言也。自上以實心行實政。毋使遇災修省之辭敎。歸於虛文。是臣區區之望也。上曰。諸臣以次陳達。可也。景源曰。王伯之分。只在正與不正。桓公則稍勝於文公。而均之爲三王之罪人。後世人君。以桓文公文爲戒以三王爲法則好矣。尙淳曰。桓公得管仲。謂之仲父而用之。故雖是伯術。亦能成功。若得勝於管仲者而信任之。則其功必不止於此矣。在學曰。臣則別無可達之辭矣。上曰。公子糾之於召忽管仲。雖不必謂有君臣之義。而忽則死之。仲則非徒不死。又相殺糾之桓公。畢竟雖有成功。而以此觀之。則王珪魏徵。亦不必貶矣。程子之論。蓋如此。未知何如。翊休曰。召忽之事。殆同子路。蓋事聵則非矣。死之則是矣。景源曰。孔子蓋美管仲之功。故曰仁。而管仲之不死非也。召忽之死義也。上曰。孔子不答管仲之不死。而只言其功。何也。景源曰。爲善者諱之意也。翊休曰。人臣之義。當以召忽爲正矣。尙淳曰。孔子則只美其功故然矣。上曰。管仲之事。蓋與君臣之間。似有間焉。故孔子之答如此矣。上曰。桓公之處。當何以爲之乎。翊休曰。子糾已死則雖爲君。恐無傷矣。上曰。管仲之事。與眞德秀之事理宗。魏徵之事太宗。何如。翊休曰。同矣。上曰。此非理宗殺齊王珙。則似與王魏有間矣。然而身事理宗。恐如何矣。翊休曰。是故初則不仕矣。上命退。諸臣以次退出。
정조 3년
行都承旨洪國榮宿衛所直。行左承旨鄭民始齋直。右承旨徐有防齋直。左副承旨李在學齋宿。右副承旨沈念祖齋宿。同副承旨南鶴聞齋宿。注書李兢淵藥院直一員未差。假注書徐鼎修齋直。事變假注書閔孝克仕。
정조 3년
徐有防啓曰。明日誕日相値。再明日國忌正日。視事。頉稟。傳曰。知道。
정조 3년
南鶴聞啓曰。大司憲李𡊠未肅拜。執義兪彦鏶。掌令金鍾厚在外。尹弼秉呈辭。持平林道浩傳旨未下。一員未差。今日以監察茶時之意。敢啓。傳曰。知道。
정조 3년
南鶴聞啓曰。武二所試官李柱國。以御營大將。明日動駕時。當爲隨駕矣。試官望原單子。改付標以入之意。敢啓。傳曰。知道。
정조 3년
徐有防以實錄廳郞廳。以摠裁官意啓曰。行平安監司李徽之前所分掌纂修辭朝前訖役事。前旣命下矣。戊寅己卯兩年。今已畢修。壬午丙申兩年時政記及政院日記。移奉繼修。何如。傳曰。允。
정조 3년
徐有防啓曰。因實錄廳草記。壬午十三朔日記十三卷。丙申三月至日記五卷合十八卷。輸送之意。敢啓。傳曰。知道。
정조 3년
又啓曰。春秋館郞廳來言。因實錄廳草記。時政記自壬午正月至十二月。丙申正月至二月二十二日合十二冊。移奉云矣。敢啓。傳曰。知道。
정조 3년
南鶴聞啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。右副承旨進去。
정조 3년
徐有防以禮曹言啓曰。今此景慕宮親行酌獻禮時。自上當有散致齋之禮。而正日只隔一日。散齋勢未及依例磨鍊。殿下自今日致齋一日於正殿。有司不啓刑殺文書。唯啓享事。諸享官及近侍之官應從升者。竝致齋一日於本司。陪享百官諸衛之屬。各於本司淸齋一宿事。知委。何如。傳曰。允。
정조 3년
鄭民始。以兵曹言啓曰。明日景慕宮擧動時。本曹補把京畿驛馬十五匹依例入把之意。分付本道。何如。傳曰。允。
정조 3년
南鶴聞。以義禁府言啓曰。明日擧動時。各差備都事及式年東堂初試文武所禁亂都事。當爲分差。而無以備數。假都事四員。令該曹差出。以爲分排之地。何如。傳曰。允。
정조 3년
南鶴聞。以義禁府言啓曰。李敬一杖六十收贖。奪告身一等。權綸杖八十收贖。奪告身三等。崔朝岳杖一百收贖。告身盡行追奪。三年禁錮。流二千五百里定配。而全羅道康津縣。還發所事。草記批旨內。如有功議。各減一等事。命下矣。李敬一祖弘佐。揚武原從功臣云。功減一等。笞五十收贖。解見任別敍。權綸七代祖慄。宣武原從功臣云。功減一等。杖七十收贖。奪告身二等。崔朝岳祖壽崗。揚武原從功臣云。功減一等。杖一百收贖。告身盡行追奪。三年禁錮。徒三年定配。而前以他罪減死。定配於康津縣。前罪目中。以今番議啓內辭意添書。還發配所之意。敢啓。傳曰。知道。